
1 straipsnis. Įstatymo paskirtis ir taikymas 
1.         Šio įstatymo paskirtis – nustatyti tvarką, pagal kurią bus kompensuojamos pareigūnų ir karių valstybinės pensijos (toliau – pensija), sumažintos laikotarpiu nuo 2010 m. sausio 1 d. iki 2013 m. gruodžio 31 d. taikant Lietuvos Respublikos socialinių išmokų perskaičiavimo ir mokėjimo laikinojo įstatymo (toliau – Laikinasis įstatymas) 4 straipsnio nuostatas ir (arba) laikotarpiu nuo 2010 m. sausio 1 d. iki 2012 m. rugsėjo 1 d. taikant Lietuvos Respublikos valstybinių pensijų įstatymo 3 straipsnio 3 dalyje nustatytą pensijos dydžio ribojimą 1,3 (toliau – sumažinta pensija).
2.         Šis įstatymas taikomas asmenims (jiems mirus – jų įpėdiniams), kuriems vadovaujantis šio straipsnio 1 dalyje nurodytų įstatymų nuostatomis, laikotarpiu nuo 2010 m. sausio 1 d. iki 2013 m. gruodžio 31 d. buvo mokama sumažinta pensija.
2 straipsnis. Pensijos kompensavimo dydžiai ir terminai
1. Pagal šį įstatymą kompensuojamoji suma yra asmeniui paskirtos pensijos ir pensijos, kuri buvo apskaičiuota taikant Laikinojo įstatymo 4 straipsnio nuostatas, skirtumas. Jeigu asmeniui laikotarpiu nuo 2010 m sausio 1 d. iki 2012 m. rugsėjo 1 d. buvo mokama pensija, apribota taikant Lietuvos Respublikos valstybinių pensijų įstatymo 3 straipsnio 3 dalyje nustatytą pensijos dydžio ribojimą 1,3, į kompensuojamą sumą turi būti įskaičiuotas ir skirtumas tarp minėtu laikotarpiu mokėtos pensijos ir pensijos, kuri būtų mokėta pritaikius pensijos dydžio ribojimą 1,5.
2. Kompensuojamoji suma, išskyrus atvejus, nurodytus šio straipsnio 3 dalyje, išmokama 2017–2020 metais, mokant tokiomis procentinėmis dalimis:
1) 2017 metais – 10 procentų kompensuojamosios sumos;
2) 2018 metais – 20 procentų kompensuojamosios sumos;
3) 2019 metais – 30 procentų kompensuojamosios sumos;
4) 2020 metais – 40 procentų kompensuojamosios sumos.
3. Kompensuojamoji suma išmokama laikantis šio straipsnio 2 dalyje nustatytų terminų ir dydžių, išskyrus atvejus, kai asmeniui apskaičiuota kompensuojamoji suma yra ne didesnė kaip 100 eurų ir išmokama visa 2017 m. ketvirto ketvirčio paskutinį mėnesį.
3 straipsnis. Pensijos kompensavimo tvarka
1. Kompensuojamąsias sumos apskaičiuojamos ir pradedamos mokėti be atskiro asmens prašymo, išskyrus šio straipsnio 2 dalyje nurodytus atvejus. Kompensuojamąsias sumas apskaičiuoja sumažintos pensijos mokėjimo laikotarpiu pensijos skyrimą ir mokėjimą administravusios įstaigos, o jei šios įstaigos nebevykdo pensijos skyrimo ir mokėjimo administravimo funkcijos, - pensijų mokėjimą administruojančios įstaigos. Kompensuojamąsias sumas išmoka pensijų mokėjimą administruojančios įstaigos. 
2. Asmenims, turintiems teisę gauti kompensuojamąją sumą ir negaunantiems jokios pareigūnų ir karių valstybinės pensijos, kompensuojamoji suma išmokama, tik jeigu jie šio straipsnio 1 dalyje nurodytoms įstaigoms Lietuvos Respublikos Vyriausybės nustatyta tvarka ne vėliau kaip iki 2017 m. liepos 1 d. pateikia prašymą dėl kompensuojamosios sumos išmokėjimo ir asmens tapatybę patvirtinantį dokumentą ar teisės aktų nustatyta tvarka patvirtintą asmens tapatybės dokumento kopiją arba kitais teisės aktų nustatytais būdais patvirtina savo tapatybę. 
4 straipsnis. Kompensuojamųjų sumų finansavimo šaltinis
Kompensuojamosioms sumomsišmokėti reikalingos lėšos skiriamos iš valstybės biudžeto.
5 straipsnis. Kompensuojamųjų sumų ir kitų asmeniui priklausančių išmokų ar kompensacijų santykis.
Pagal šį įstatymą išmokama kompensuojamoji suma neturi įtakos kitoms asmeniui pagal teisės aktus priklausančioms kas mėnesį mokamoms išmokoms (valstybinėms pensijoms, valstybinėms šalpos išmokoms), taip pat neįskaitoma į visų bendrai gyvenančių asmenų arba vieno gyvenančio asmens gautas pajamas skiriant piniginę socialinę paramą.  
6 straipsnis. Įstaigų sprendimų apskundimas
Pensijos skyrimą ir (ar) mokėjimą administruojančių (administravusių) įstaigų sprendimai dėl kompensuojamosios sumos apskaičiavimo ir mokėjimo per vieną mėnesį nuo tos dienos, kurią asmuo sužinojo ar turėjo sužinoti apie skundžiamo sprendimo priėmimą, gali būti skundžiami teismui Lietuvos Respublikos administracinių bylų teisenos įstatymo nustatyta tvarka.
7  straipsnis. Įstatymo įsigaliojimas ir įgyvendinimas
1. Šis įstatymas, išskyrus šio straipsnio 2 dalį, įsigalioja 2017 m. sausio 1 d.
2. Lietuvos Respublikos Vyriausybė iki 2016 m. gruodžio 31 d. priima šiam įstatymui įgyvendinti reikalingus teisės aktus. 
3.  Asmenims, kuriems įsiteisėjusia teismo nutartimi priteista dalis kompensuojamosios sumos, nurodytos šio įstatymo 2 straipsnio 1 dalyje, šio įstatymo nustatyta sumažintų pensijų kompensavimo tvarka, dydžiai ir terminai taikomi likusiai kompensuojamosios sumos daliai.
Skelbiu šį Lietuvos Respublikos Seimo priimtą įstatymą. 

